Hoofstad se bestuurder tree uitMoeketsi Mosola, munisipale bestuurder van die Tshwane-metro, tydens die mediakonferensie. Foto: ANA Die Tshwane-metro se beleërde stadsbestuurder, Moeketsi Mosola, het uiteindelik sy uittrede aangekondig. Dit volg nadat die metroraad Donderdag ŉ ooreenkoms met Mosola bereik het wat stipuleer dat hy teen die einde van Julie sy kantoor moet ontruim. Luidens ŉ verklaring van die DA was dit nie ŉ ligtelike besluit nie. Volgens John Moodey, die DA se provinsiale leier, wou die stad Mosola reeds by twee vorige geleenthede skors vir sy rol in die Glad Africa-saak, asook vir sy oortreding van die gedragskode vir lede van munisipale personeel. Moodey het gesê die ooreenkoms oor sy ontslag is tydens ŉ geslote sitting van die metroraad bereik. Die ANC in die Tshwane-metro het op 28 Februarie die skikking verwerp wat burgemeester Stevens Mokgalapa met die ingenieursfirma Glad Africa bereik het. Die skikking het oor ŉ onreëlmatige kontrak met die stad gehandel. Kgosi Maepa, streekvoorsitter van die ANC in die Tshwane-metro, het destyds gesê Mokgalapa het nie die mag om Glad Africa se kontrak te beëindig nie of om die skikking van “ŉ korrupte goue handdruk van R250 miljoen” aan die einde van Junie te betaal sonder om die raad te nader vir goedkeuring. Die ouditeur-generaal het ook nadelige bevindings oor die uiters omstrede kontrak gemaak en dit onreëlmatig verklaar. Vroeër in Februarie het Mokgalapa aangekondig dat die kontrak, wat reeds meer as R300 miljoen van die metroraad se geld opgeslurp het, eers aan die einde van die finansiële boekjaar gekanselleer sou word. Tshwane-metro het die betrokke kontrak in November 2017 met Glad Africa aangegaan om hulp te verleen met die instelling van infrastruktuurprojekte ter waarde van R12 miljard. Moodey het Donderdag gesê die DA het hard saam met die stad se veelparty koukus gewerk om ŉ ondersoek na die Glad Africa-aangeleentheid deur ŉ eksterne ondersoeker te laat doen. “By albeid geleenthede het die ANC en EFF verhoed dat die koukus die stadbestuurder skors. Die beperkinge van wetgewing en die beskerming van hierdie twee partye het gemaak dat ŉ onderlinge beëindigingooreenkoms die mees praktiese manier geword het om vorentoe te beweeg in hierdie saak en wat uiteindelik tot voordeel van die inwoners van die stad sal strek,” het hy gesê. “Ons glo dat ŉ duurder en tydrowende geding oor die saak ons nie sou help om dit vinnig op te los nie. Ons missie is om beter diens te lewer en die lewens van die inwoners van die Tshwane-metro te verbeter. Ons sal niemand toelaat om in die pad van hierdie mandaat te staan nie. Die volgende stap is om die pos van stadsbestuurder te adverteer en om te verseker dat slegs die beste moontlike kandidate vir die aanstelling oorweeg word,” het Moodey bygevoeg.